Universitatea din București a semnat recent Magna Charta Universitatum (MCU) 

Universitatea din București a devenit recent semnatara Magna Charta Universitatum –- MCU 2020, confirmând angajamentul UB în promovarea libertății academice, autonomiei instituționale, responsabilității sociale și valorilor învățământului superior.

Magna Charta Universitatum este un document semnat de 388 rectori din Europa și nu numai, la 18 septembrie 1988, cu ocazia aniversării a 900 de ani de la Universitatea din Bologna. Carta conține principii ale libertății academice și ale autonomiei instituționale, un ghid pentru o bună guvernare și înțelegere între universități. 

Noua versiune MCU 2020 a fost adoptată de Consiliul de Guvernare al Magna Charta Observatory. Această nouă versiune nu modifică valorile fundamentale din forma originală, ci este un răspuns la cele mai recente provocări cu care universitățile se confruntă, recunoscând atât impactul la nivel global al activităților universitare, cât și responsabilitățile lărgite pe care universitățile le au la nivel local. Mai multe detalii despre MCU 2020 pot fi accesate aici.

De asemenea, în data de 16 septembrie 2022, prof. univ. dr. Romiță Iucu, președintele Consiliului de Orientare și Analiză Strategică al Universității din București și cadru didactic la Facultatea de Psihologie și Științele Educației a UB, a fost numit, de către reprezentanții Magna Charta Observatory, ambasador al Magna Charta Universitatum.

